CELEX: 
Language: ro
Date: 2021-12-16 00:00:00
Title: REGULAMENTUL DE PUNERE ÎN APLICARE (UE) / AL COMISIEI de precizare a detaliilor interfeței electronice dintre sistemele vamale naționale și sistemul de informare și comunicare pentru supravegherea pieței, precum și a datelor care trebuie transmise prin intermediul interfeței respective

REGULAMENTUL DE PUNERE ÎN APLICARE (UE) …/… AL COMISIEI
            
            
               din 16.12.2021
            
            
               de precizare a detaliilor interfeței electronice dintre sistemele vamale naționale și sistemul de informare și comunicare pentru supravegherea pieței, precum și a datelor care trebuie transmise prin intermediul interfeței respective 
               
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2019/1020 al Parlamentului European și al Consiliului din 20 iunie 2019 privind supravegherea pieței și conformitatea produselor și de modificare a Directivei 2004/42/CE și a Regulamentelor (CE) nr. 765/2008 și (UE) nr. 305/2011
                  1
               , în special articolul 34 alineatul (8),
            
            
                
            
            
               întrucât:
            
            
               (1)Articolul 34 alineatul (7) din Regulamentul (UE) 2019/1020 prevede obligația Comisiei de a dezvolta o interfață electronică (denumită în continuare „interfața”) pentru a permite transmiterea de date între sistemele vamale naționale și sistemul de informații și comunicare menționat la articolul 34 alineatul (1) din regulamentul respectiv. Acest sistem de informare și comunicare este cunoscut sub denumirea de sistemul de informare și de comunicare pentru supravegherea pieței (denumit în continuare „ICSMS”). Interfața este menită să faciliteze comunicarea dintre autoritățile vamale și autoritățile de supraveghere a pieței pentru controlul produselor care intră în Uniune în conformitate cu articolele 28-25 din Regulamentul (UE) 2019/1020. Utilizarea sa trebuie să rămână voluntară, în conformitate cu articolul 26 alineatul (4) din regulamentul respectiv. 
            
            
               (2)Pentru a facilita pregătirea sistemelor electronice și schimbul coerent de informații, este necesar să se stabilească seturile de date standard care urmează să fie transmise, în forma și modul prevăzute, prin intermediul interfeței. Aceste seturi de date ar trebui să reflecte cerințele prevăzute în Regulamentul (UE) 2019/1020 în ceea ce privește controalele asupra produselor care intră pe piața Uniunii. Cu toate acestea, ele ar trebui să fie suficient de flexibile pentru a permite statelor membre să trateze toate cazurile relevante, utilizând datele sau câmpurile de date care sunt adecvate pentru fiecare caz în parte.
            
            
               (3)Pentru a limita sarcina administrativă pentru autoritățile vamale, datele transmise de la sistemele vamale naționale către ICSMS ar trebui, ori de câte ori este posibil, să fie ușor accesibile din aceste sisteme. Cu toate acestea, verificarea conformității unui produs de către autoritățile de supraveghere a pieței necesită introducerea unor elemente de date suplimentare în sistemele vamale naționale.
            
            
               (4)În cazul în care statele membre utilizează interfața, acestea ar trebui să facă obiectul unor cerințe procedurale specifice pentru a asigura funcționarea eficace a sistemelor electronice. 
            
            
               (5)În cazul în care aplicarea prezentului regulament implică prelucrarea de date cu caracter personal, aceasta ar trebui să se efectueze în conformitate cu dreptul Uniunii privind protecția datelor cu caracter personal, în special cu Regulamentele (CE) 2016/679
                  2
                și (UE) 2018/1725
                  3
                ale Parlamentului European și ale Consiliului. Prezentul regulament ar trebui să stabilească anumite specificații în ceea ce privește prelucrarea datelor cu caracter personal. În viitor, aceste specificații ar trebui să fie în concordanță cu cele prevăzute în cadrul Mediului aferent ghișeului unic al UE pentru vămi, pentru care Comisia a prezentat o propunere la 28 octombrie 2020
                  4
               . Prin urmare, dispozițiile prezentului regulament privind protecția datelor cu caracter personal pot fi revizuite în lumina viitorului cadru legislativ care reglementează Mediul aferent ghișeului unic al UE pentru vămi.
            
            
               (6)Datele transmise prin intermediul interfeței ar trebui să fie confidențiale și nu ar trebui să rămână în interfață mai mult decât este necesar pentru transmiterea lor.
            
            
               (7)În conformitate cu articolul 34 alineatul (7) din Regulamentul (UE) 2019/1020, interfața ar trebui să fie instituită în termen de patru ani de la data adoptării prezentului regulament. Crearea de sisteme electronice este o sarcină tehnică complexă, care impune statelor membre și Comisiei să investească atât din punct de vedere financiar, cât și în timp. Se preconizează că procesul de dezvoltare a interfeței va dura patru ani. Prin urmare, data aplicării prezentului regulament ar trebui să fie amânată până când interfața este disponibilă. 
            
            
               (8)Autoritatea Europeană pentru Protecția Datelor a fost consultată în conformitate cu articolul 42 alineatul (1) din Regulamentul (UE) 2018/1725 și a emis un aviz la data de 22 octombrie 2021.
            
            
               (9)Măsurile prevăzute în prezentul regulament sunt conforme cu avizul comitetului instituit în temeiul articolului 43 din Regulamentul (UE) 2019/1020,
            
            
               ADOPTĂ PREZENTUL REGULAMENT:
            
         
         
            
               Articolul 1
            
            
               Definiții
            
            
               În sensul prezentului regulament, se aplică următoarele definiții:
            
            
               (a)„sistem de informare și de comunicare pentru supravegherea pieței” sau „ICSMS” înseamnă sistemul de informare și comunicare privind supravegherea pieței prevăzut la articolul 34 alineatul (1) din Regulamentul (UE) 2019/1020;
            
            
               (b)„interfață” înseamnă interfața electronică care urmează să fie dezvoltată de Comisie în temeiul articolului 34 alineatul (7) din Regulamentul (UE) 2019/1020.
            
            
               Articolul 2
            
            
               Datele care trebuie transmise 
            
            
               1.În scopul notificării autorităților de supraveghere a pieței cu privire la suspendarea punerii în liberă circulație a unui produs în temeiul articolului 26 alineatul (2) din Regulamentul (UE) 2019/1020, datele care trebuie transmise includ:
            
            
               (a)datele relevante disponibile din sistemele vamale naționale, inclusiv datele din declarația vamală, astfel cum sunt enumerate în secțiunea 1 din anexa I la prezentul regulament;
            
            
               (b)datele suplimentare care trebuie introduse în sistemele vamale naționale, astfel cum sunt enumerate în secțiunea 2 din anexa I la prezentul regulament.
            
            
               2.În cazul în care autoritățile de supraveghere a pieței solicită autorităților vamale să mențină suspendarea punerii în liberă circulație a produsului, să informeze autoritățile vamale cu privire la aprobarea lor pentru o astfel de punere în liberă circulație sau să solicite autorităților vamale să nu pună produsul în liberă circulație în conformitate cu articolele 27 și 28 din Regulamentul (UE) 2019/1020, datele care trebuie transmise includ:
            
            
               (a)decizia autorităților de supraveghere a pieței în ceea ce privește omologarea sau refuzul de a pune produsul în liberă circulație sau solicitarea acestora de a menține suspendarea, în conformitate cu anexa II la prezentul regulament;
            
            
               (b)acțiuni subsecvente comunicărilor menționate la litera (a) de la prezentul alineat, atât de către autoritățile vamale, cât și de către autoritățile de supraveghere a pieței, în conformitate cu anexa III la prezentul regulament.
            
            
               3.În scopul unei cereri din partea autorităților de supraveghere a pieței de suspendare a punerii în liberă circulație a unui produs în temeiul articolului 26 alineatul (3) din Regulamentul (UE) 2019/1020 și al răspunsului autorităților vamale, se transmit datele specificate în anexa IV la prezentul regulament. 
            
            
               Articolul 3
            
            
               Procedură 
            
            
               1.În cazul în care un stat membru utilizează interfața, autoritățile vamale conectează sistemele vamale naționale la interfața respectivă, testează conexiunea și se asigură că aceste sisteme rămân interoperabile cu interfața respectivă. 
            
            
               2.În cazul în care notificările și cererile menționate la articolul 26 alineatele (2) și (3) din Regulamentul (UE) 2019/1020 se efectuează prin intermediul ICSMS și al interfeței în temeiul articolului 26 alineatul (4) din regulamentul respectiv, se aplică următoarele dispoziții: 
            
            
               (a)autoritățile vamale introduc în sistemele lor vamale naționale datele care trebuie transmise, în cazul în care aceste date nu sunt deja prezente, și autorizează transmiterea acestor date prin intermediul interfeței către ICSMS;
            
            
               (b)autoritățile de supraveghere a pieței introduc în ICSMS datele care trebuie transmise și autorizează transmiterea acestor date prin intermediul interfeței către sistemele vamale naționale ale autorităților vamale relevante;
            
         
         
            
               (c)după autorizarea transmiterii datelor menționate la literele (a) și (b) de la prezentul alineat, interfața transmite aceste date celuilalt sistem;
            
            
               (d)toate transmiterile ulterioare de date referitoare la notificări și cereri au loc prin intermediul interfeței.
            
            
               3.În cazul în care autoritățile de supraveghere a pieței nu răspund notificării în termenele stabilite la articolul 27 litera (a) din Regulamentul (UE) 2019/1020, ICSMS transmite sistemelor vamale naționale, prin intermediul interfeței, un mesaj automat care indică faptul că produsul poate fi pus în liberă circulație în cazul în care au fost îndeplinite toate celelalte cerințe și formalități legate de o astfel de punere în liberă circulație. 
            
            
               Articolul 4
            
            
               Prelucrarea datelor cu caracter personal
            
            
               1.Prelucrarea datelor cu caracter personal poate avea loc în interfață numai în următoarele scopuri:
            
            
               (a)facilitarea schimbului de informații între sistemele vamale naționale și ICSMS pentru controlul produselor care intră pe piața Uniunii în conformitate cu articolele 25-28 din Regulamentul (UE) 2019/1020;
            
            
               (b)efectuarea transformării datelor, dacă este necesar, pentru a asigura alinierea terminologiei vamale la cea nevamală, permițând astfel schimbul de informații menționat la litera (a).
            
            
               2.Interfața poate prelucra date cu caracter personal numai pentru următoarele categorii de persoane vizate:
            
            
               (a)persoanele fizice ale căror date cu caracter personal se regăsesc în declarația vamală;
            
            
               (b)persoanele fizice ale căror date cu caracter personal se regăsesc în documentele justificative sau în orice alt document doveditor suplimentar necesar pentru verificarea respectării dreptului Uniunii de către produsele care fac obiectul declarației vamale; 
            
            
               (c)membrii personalului autorizat al autorităților vamale și al autorităților de supraveghere a pieței sau al oricărei autorități sau organism autorizat relevant, ale căror date cu caracter personal se regăsesc în oricare dintre documentele menționate la literele (a) și (b); 
            
            
               (d)personalul Comisiei și furnizorii terți care acționează în numele Comisiei și care efectuează operațiuni și activități de întreținere legate de interfață.
            
            
               3.Interfața poate prelucra numai următoarele categorii de date cu caracter personal:
            
            
               (a)numele și datele de contact (inclusiv adresa, codul de țară, adresa de e-mail, numărul de telefon) sau numărul de identificare al persoanelor fizice menționate la alineatul (2) literele (a) și (b);
            
            
               (b)numele, datele de contact (inclusiv adresa, codul de țară, adresa de e-mail, numărul de telefon) și semnătura personalului autorizat menționat la alineatul (2) literele (c) și (d).
            
            
               4.Conversia datelor cu caracter personal menționate la alineatul (1) litera (b) se efectuează cu ajutorul unei infrastructuri a tehnologiei informației situate în Uniune.
            
            
               Articolul 5
            
            
               Responsabilitatea comună în ceea ce privește interfața
            
            
               1.În ceea ce privește prelucrarea datelor cu caracter personal în interfață, Comisia este un operator asociat în înțelesul articolului 28 alineatul (1) din Regulamentul (UE) 2018/1725, iar autoritățile vamale și autoritățile de supraveghere a pieței sunt operatori asociați în înțelesul articolului 26 alineatul (1) din Regulamentul (UE) 2016/679.
            
         
         
            
               2.Comisia încheie un acord de control comun cu ceilalți operatori asociați, pentru a stabili responsabilitățile respective ale operatorilor asociați și pentru a respecta obligațiile prevăzute în Regulamentele (UE) 2016/679 și (UE) 2018/1725. 
            
            
               3.Operatorii asociați se asigură că:
            
            
               (a)lucrează împreună pentru a prelucra în timp util cererile solicitate de persoana vizată;
            
            
               (b)își acordă asistență reciprocă în problemele care implică identificarea și tratarea oricărei încălcări a securității datelor legate de prelucrarea în comun;
            
            
               (c)își transmit reciproc informațiile relevante necesare pentru informarea persoanelor vizate în temeiul secțiunii 2 din Regulamentul (UE) 2016/679 și al secțiunii 2 din Regulamentul (UE) 2018/1725;
            
            
               (d)garantează și protejează securitatea, integritatea, disponibilitatea și confidențialitatea datelor cu caracter personal prelucrate în comun în temeiul articolului 32 din Regulamentul (UE) 2016/679 și al articolului 33 din Regulamentul (UE) 2018/1725.
            
            
               Articolul 6
            
            
               Confidențialitatea datelor
            
            
               Datele transmise prin intermediul interfeței în temeiul prezentului regulament nu rămân în interfață mai mult decât este necesar pentru transmiterea lor, iar Comisia va asigura păstrarea confidențialității lor în timpul transmiterii. Aceste date se utilizează numai în scopul punerii în aplicare a Regulamentului (UE) 2019/1020.
            
            
               Articolul 7
            
            
               Intrare în vigoare și aplicare
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Se aplică de la [OP este rugat să introducă data: patru ani de la data adoptării].
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 16.12.2021
            
            
               
                     Pentru Comisie
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        JO L 169, 25.6.2019, p. 1. 
               
               
                  
                     (2)
                  
                        Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (
                  JO L 119, 4.5.2016, p. 1
                  ).
               
               
                  
                     (3)
                  
                        Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).
               
               
                  
                     (4)
                  
                        Propunere de Regulament al Parlamentului European și al Consiliului de instituire a Mediului aferent ghișeului unic al Uniunii Europene pentru vămi și de modificare a Regulamentului (UE) nr. 952/2013, COM(2020)673 final.
               
            
      
    ---documentbreak--- 
      
         
         
            
               ANEXA I
            
            
               Date menționate la articolul 2 alineatul (1)
            
            
               Datele menționate la articolul 2 alineatul (1) includ grupurile și elementele prevăzute în secțiunile 1 și 2.
            
            
               1.Date din sistemele vamale naționale, inclusiv datele din declarația vamală, în cazul în care acestea sunt disponibile 
            
            
               Informații despre mărfuri
            
            
               (a)Codul de clasificare vamală, inclusiv codul subpoziției din Sistemul armonizat, codul din Nomenclatura combinată prevăzut în Regulamentul (CEE) nr. 2658/87 al Consiliului
                  1
                și codul TARIC; 
            
            
               (b)Descrierea mărfurilor;
            
            
               (c)Greutatea mărfurilor;
            
            
               (d)Cantitatea mărfurilor;
            
            
               (e)Documente justificative relevante.
            
            
               Informații privind operatorii economici
            
            
               (f)Exportator;
            
            
               (g)Vânzător;
            
            
               (h)Importator;
            
            
               (i)Cumpărător;
            
            
               (j)Declarant.
            
            
               Originea și destinația mărfurilor
            
            
               (k)Țara de destinație;
            
            
               (l)Țara de origine;
            
         
         
            
               (m)Țara de expediere; 
            
            
               (n)Țara exportatorului;
            
            
               (o)Modul de transport la frontieră.
            
            
               Informații administrative
            
            
               (p)Numărul de referință principal al declarației vamale;
            
            
               (q)Numărul articolului de mărfuri;
            
            
               (r)Data acceptării declarației;
            
            
               (s)Indicarea declarațiilor care conțin un set de date redus;
            
            
               (t)Biroul vamal responsabil, inclusiv biroul vamal de prezentare și biroul vamal de supraveghere, dacă este cazul.
            
            
               (u)Date privind prelucrarea vamală.
            
            
               În cazul în care elementele de date enumerate în prezenta secțiune constau în coduri numerice sau alfanumerice utilizate în mod obișnuit de autoritățile vamale, interfața se creează astfel încât să poată extrage din sistemele vamale și să poată transmite ICSMS informațiile textuale relevante cuprinse în codurile respective.
            
            
               2.Date suplimentare care trebuie introduse în sistemele vamale naționale
            
            
               (a)Motivele suspendării, în conformitate cu articolul 26 alineatul (1) din Regulamentul (UE) 2019/1020 (obligatoriu în toate cazurile);
            
            
               (b)Informații privind produsul, de exemplu denumirea, denumirea comercială sau marca înregistrată, modelul, numărul EAN, numărul de serie (dacă este disponibil);
            
            
               (c)Actul (actele) juridic(e) al(e) Uniunii la care se referă neconformitatea presupusă (obligatoriu în toate cazurile);
            
            
               (d)Principala categorie de produse vizate, în conformitate cu articolul 1 alineatul (1) litera (c) punctul (viii) din Regulamentul de punere în aplicare (UE) 2021/1121 al Comisiei
                  2
                (obligatoriu în toate cazurile);
            
            
               (e)Informațiile menționate la articolul 4 alineatul (4) din Regulamentul 2019/1020 privind operatorul economic (obligatorii dacă cerința este aplicabilă și dacă datele sunt disponibile);
            
            
               (f)Imagini ale produsului și, după caz, ale ambalajului acestuia, de exemplu, cu informații despre produs, marcaj de conformitate, etichetare sau elemente suspecte (dacă sunt disponibile);
            
            
               (g)Alte documente relevante, de exemplu facturi, declarații de conformitate, rapoarte de încercare (dacă sunt disponibile);
            
            
               (h)Autoritatea sau autoritățile de supraveghere a pieței care trebuie notificate, selectate din lista autorităților de supraveghere a pieței desemnate de statele membre și introduse în ICSMS în conformitate cu articolul 10 alineatul (2) din Regulamentul (UE) 2019/1020 (obligatoriu în toate cazurile).
            
         
         
            
               ANEXA II
            
            
               Date menționate la articolul 2 alineatul (2) litera (a)
            
            
               Raportul menționat la articolul 2 alineatul (2) conține următoarele elemente:
            
            
               (a)indicarea faptului dacă autoritățile de supraveghere a pieței:
            
            
               (1)aprobă punerea în liberă circulație a produsului. Autoritățile de supraveghere a pieței indică actul sau actele juridice ale Uniunii în temeiul cărora a fost efectuată evaluarea lor, precum și principala categorie de produse în cauză în conformitate cu anexa I secțiunea 2 litera (d);
            
            
               (2)solicită menținerea suspendării punerii în liberă circulație pentru a permite autorităților de supraveghere a pieței sau autorităților vamale să întreprindă acțiuni specifice. Autoritățile de supraveghere a pieței indică actul sau actele juridice ale Uniunii în temeiul cărora se efectuează evaluarea lor, precum și principala categorie de produse în cauză în conformitate cu anexa I secțiunea 2 litera (d); sau
            
            
               (3)solicită autorităților vamale să nu pună produsul în liberă circulație deoarece prezintă un risc grav sau nu respectă legislația aplicabilă a Uniunii. Autoritățile de supraveghere a pieței indică motivele pentru care produsul nu este conform sau prezintă un risc grav, actul (actele) juridic(e) al(e) Uniunii încălcat(e), precum și principala categorie de produse în cauză, în conformitate cu anexa I secțiunea 2 litera (d). Autoritățile de supraveghere a pieței pot indica dacă se opun declarării ulterioare a produsului pentru un alt regim vamal decât punerea în liberă circulație. Ele pot indica, de asemenea, dacă și de ce consideră că produsul ar trebui să fie distrus sau să devină inutilizabil în alt mod în temeiul articolului 28 alineatul (4) din Regulamentul (UE) 2019/1020.
            
            
               (b)informații administrative, inclusiv numărul de referință principal al declarației vamale, numărul articolului de mărfuri, numărul de înregistrare ICSMS și datele de contact funcționale ale autorității de supraveghere a pieței responsabile.
            
            
               ANEXA III
            
            
               Date menționate la articolul 2 alineatul (2) litera (b)
            
            
               Datele menționate la articolul 2 alineatul (2) litera (b) conțin următoarele elemente:
            
            
               (a)în cazul în care suspendarea punerii în liberă circulație a fost menținută pentru a permite autorităților vamale să întreprindă acțiuni specifice:
            
            
               –rezultatul acestor acțiuni; 
            
            
               (b)în cazul în care suspendarea punerii în liberă circulație a fost menținută pentru a permite autorităților de supraveghere a pieței să întreprindă acțiuni specifice:
            
            
               –câmpurile de date prevăzute în anexa II;
            
            
               (c)în cazul în care autoritățile de supraveghere a pieței au solicitat autorităților vamale să nu pună produsul în liberă circulație:
            
            
               –informații furnizate de autoritățile vamale cu privire la situația produsului în urma refuzului de punere în liberă circulație, inclusiv dacă produsul a fost distrus sau a devenit inutilizabil în alt mod, plasat sub un alt regim vamal decât punerea în liberă circulație, sau reexportat; sau
            
            
               –în cazul în care operatorul economic contestă refuzul de a pune produsul în liberă circulație, informații cu privire la acest recurs și, dacă este necesar, o cerere de reevaluare din partea autorităților de supraveghere a pieței. 
            
            
               –
            
            
               ANEXA IV 
            
         
         
            
               Date menționate la articolul 2 alineatul (3) 
            
            
               Raportul menționat la articolul 2 alineatul (3) conține următoarele elemente suplimentare:
            
            
               (a)cererile autorităților de supraveghere a pieței de suspendare a punerii în liberă circulație a unui produs, specificând autoritatea relevantă, numărul de referință principal al declarației vamale, descrierea produsului și motivele cererii; 
            
            
               (b)răspunsuri din partea autorităților vamale, precizând autoritatea relevantă, și dacă produsul a fost identificat și dacă punerea sa în liberă circulație a fost suspendată.
            
         
         
            
                  
                     (1)
                  
                        Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (JO L 256, 7.9.1987, p. 1)
               
               
                  
                     (2)
                  
                        Regulamentul de punere în aplicare (UE) 2021/1121 al Comisiei din 8 iulie 2021 de stabilire a detaliilor privind datele statistice care trebuie transmise de către statele membre în ceea ce privește controalele asupra produselor care intră pe piața Uniunii cu privire la siguranța și conformitatea produselor (JO L 243, 9.7.2021, p. 37)